Actuament, o Bosforo fa parte d'una important vía de transporte maritimo dende os países a o canto d'a mar Negra (Bulgaria, Rumanía, Ucraína, Rusia u Cheorchia) y os países d'a cuenca d'o río Danubio enta la mar Echea y a mar Mediterrania. O estatuto churidico d'o estreito, dende o Convenio de Montreux de 1936, ye de dominio maritimo internacional, permetindo asinas o comercio a o suyo traviés. En 2004, bi trescruzoron 53.000 barcos.